ประกาศกรมวิชาการเกษตร เรื่อง เงื่อนไขการนำเข้าผลเชอรี่สดจากแคนาดา พ.ศ. 2555

ประกาศกรมวิชาการเกษตร

ประกาศกรมวิชาการเกษตร
เรื่อง
เงื่อนไขการนำเข้าผลเชอรี่สดจากแคนาดา
พ.ศ. ๒๕๕๕

กรมวิชาการเกษตรได้วิเคราะห์ความเสี่ยงศัตรูพืชของผลเชอรี่สดนำเข้าเพื่อการค้าจากแคนาดาเสร็จสิ้นแล้ว

อาศัยอำนาจตามความในมาตรา ๘ (๒) และมาตรา ๑๐ แห่งพระราชบัญญัติกักพืช
พ.ศ. ๒๕๐๗ ซึ่งแก้ไขเพิ่มเติมโดยพระราชบัญญัติกักพืช (ฉบับที่ ๓) พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบัญญัติแห่งกฎหมาย
อธิบดีกรมวิชาการเกษตรโดยคำแนะนำของคณะกรรมการกักพืชจึงออกประกาศเงื่อนไขการนำเข้าผลเชอรี่สดจากแคนาดา
ดังต่อไปนี้

ข้อ ๑  ประกาศนี้เรียกว่า ประกาศกรมวิชาการเกษตร เรื่อง เงื่อนไขการนำเข้าผลเชอรี่สดจากแคนาดา พ.ศ.
๒๕๕๕

ข้อ ๒[๑]  ประกาศนี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

ข้อ ๓  ชนิดพืช
ผลเชอรี่สด (cherry, Prunus avium)

ข้อ ๔  ศัตรูพืชกักกันที่เกี่ยวข้อง
รายชื่อศัตรูพืชกักกันของราชอาณาจักรไทยสำหรับผลเชอรี่สดจากแคนาดาปรากฏตามเอกสารแนบท้ายประกาศนี้

ข้อ ๕  หน่วยงานที่รับผิดชอบ
๕.๑ ราชอาณาจักรไทย คือ กรมวิชาการเกษตร
๕.๒ แคนาดา คือ Canadian Food Inspection Agency ซึ่งต่อไปในประกาศนี้จะเรียกว่า CFIA

ข้อ ๖  การขออนุญาตนำเข้า
ต้องมีใบอนุญาตนำเข้าซึ่งออกให้โดยกรมวิชาการเกษตร

ข้อ ๗  วิธีการขนส่ง
ต้องส่งผลเชอรี่สดมาจากเมืองท่าแห่งหนึ่งในแคนาดาไปยังเมืองท่าปลายทางในราชอาณาจักรไทยในลักษณะเป็นสินค้าขนส่งทางน้ำหรือทางอากาศ

ข้อ ๘  แหล่งปลูก
๘.๑
ผลเชอรี่สดต้องเป็นผลผลิตจากแคนาดาและมาจากสวนเชอรี่ที่ปลูกเพื่อการค้า ซึ่งได้จดทะเบียนไว้กับ
CFIA หรือภายใต้ระบบที่ CFIA ให้การรับรอง โดยที่ CFIA กำหนดให้เป็นแหล่งปลูกเชอรี่สำหรับส่งออกไปยังราชอาณาจักรไทยและกรมวิชาการเกษตรได้ให้การรับรองแล้วก่อนที่จะส่งออก
๘.๒
ผลเชอรี่สดเฉพาะจากแหล่งปลูกในรัฐต่อไปนี้ในแคนาดาได้รับอนุญาตให้นำเข้ามาในราชอาณาจักรไทย
๘.๒.๑ รัฐบริติชโคลัมเบีย (British Columbia)

ข้อ ๙  ข้อกำหนดสำหรับสวน
๙.๑
สวนเชอรี่ทุกสวนในแหล่งปลูกเชอรี่ที่กำหนดไว้สำหรับส่งออกไปยังราชอาณาจักรไทยต้องจดทะเบียนไว้กับ
CFIA หรือภายใต้ระบบที่ CFIA ให้การรับรอง CFIA ต้องดำเนินการสำรวจแบบติดตามศัตรูพืชเพื่อให้แน่ใจว่าผลเชอรี่สดปราศจากศัตรูพืชกักกัน
CFIA ต้องมอบบันทึกรายละเอียดการจดทะเบียนสวนเชอรี่ส่งออกแก่กรมวิชาการเกษตรเมื่อได้รับการร้องขอ
CFIA ต้องดำเนินการจดทะเบียนสวนเชอรี่ส่งออกให้เสร็จสิ้นก่อนเริ่มการส่งออก
๙.๒
เกษตรกรเจ้าของสวนเชอรี่ที่จดทะเบียนต้องปฏิบัติตามหลักปฏิบัติเกษตรดีที่เหมาะสมในสวนเชอรี่
โดยต้องรักษาความสะอาดสวนเชอรี่ และต้องมีการบริหารจัดการศัตรูพืชแบบผสมผสาน หรือมีมาตรการอื่น
ๆ ในการควบคุมศัตรูพืช  ทั้งนี้
เพื่อให้เกิดความมั่นใจว่าศัตรูพืชกักกันได้รับการจัดการอย่างเหมาะสม
๙.๓ CFIA ต้องมอบข้อมูลแผนการบริหารจัดการศัตรูพืชในสวนเชอรี่ตลอดฤดูกาลปลูกแก่กรมวิชาการเกษตรเมื่อได้รับการร้องขอ

ข้อ ๑๐  ข้อกำหนดสำหรับโรงบรรจุสินค้า
๑๐.๑ CFIA
ต้องจดทะเบียนและติดตามตรวจสอบโรงบรรจุสินค้าที่จะส่งออกผลเชอรี่สดไปยังราชอาณาจักรไทย CFIA ต้องมอบบันทึกรายละเอียดการจดทะเบียนโรงบรรจุสินค้าแก่กรมวิชาการเกษตรเมื่อได้รับการร้องขอ
CFIA ต้องดำเนินการจดทะเบียนโรงบรรจุสินค้าให้เสร็จสิ้นก่อนเริ่มการส่งออก
๑๐.๒
โรงบรรจุสินค้าที่จดทะเบียนต้องนำผลเชอรี่สดมาจากสวนเชอรี่ที่จดทะเบียน ซึ่งปลูกเพื่อการค้าจากแหล่งปลูกที่กำหนดเท่านั้น
 ทั้งนี้ เพื่อให้สามารถดำเนินการตรวจสอบย้อนกลับแหล่งที่มาของผลเชอรี่สดที่ส่งออกได้อย่างรวดเร็ว
โรงบรรจุสินค้าต้องเก็บบันทึกรายชื่อของเกษตรกรเจ้าของสวนเชอรี่ ซึ่งส่งผลเชอรี่สดออกไปยังราชอาณาจักรไทย
และต้องมอบข้อมูลเหล่านี้แก่กรมวิชาการเกษตรเมื่อได้รับการร้องขอ
๑๐.๓ โรงบรรจุสินค้าต้องจัดทำเอกสาร มาตรฐานกระบวนการดำเนินงาน
ซึ่งแสดงรายละเอียดขั้นตอนเกี่ยวกับการคัดขนาด การจัดการ และการบรรจุผลเชอรี่สด
๑๐.๔ CFIA ต้องดำเนินการตรวจสอบระบบของโรงบรรจุสินค้าก่อนจดทะเบียนโรงบรรจุสินค้านั้น
และต้องตรวจสอบระบบเป็นประจำทุกปี โรงบรรจุสินค้าต้องรับผิดชอบในการเก็บรักษาข้อมูลต่าง
ๆ ทั้งหมด
๑๐.๕
การตรวจผลเชอรี่สดว่าปราศจากศัตรูพืชกักกันต้องดำเนินการภายในโรงบรรจุสินค้าที่จดทะเบียนเท่านั้น

ข้อ ๑๑  ข้อกำหนดสำหรับบรรจุภัณฑ์และฉลาก
๑๑.๑
บรรจุภัณฑ์อาจทำด้วยกระดาษลูกฟูกซึ่งผลิตจากวัสดุที่ใช้แล้วนำกลับมาใช้ใหม่หรือวัสดุใหม่
อนุญาตให้ใช้เฉพาะบรรจุภัณฑ์ที่สะอาดและใหม่เท่านั้นสำหรับการบรรจุผลเชอรี่สด
๑๑.๒ ต้องบรรจุผลเชอรี่สดในบรรจุภัณฑ์ซึ่งต้องไม่มีการปะปนของ ดิน
ทรายและชิ้นส่วนของพืช เช่น ใบ ก้าน เศษซากพืช เป็นต้น
หรือสิ่งอื่นใดที่มีศักยภาพนำพาศัตรูพืชกักกันได้
๑๑.๓
กรณีขนส่งผลเชอรี่สดมายังราชอาณาจักรไทยโดยบรรจุผลเชอรี่สดในบรรจุภัณฑ์แยกเป็นกล่องโดยไม่ได้มัดรวมกัน
ต้องมีข้อความต่อไปนี้ EXPORT TO THAILAND ปรากฏอย่างชัดเจนบนบรรจุภัณฑ์แต่ละกล่อง
แต่อย่างไรก็ดี กรณีขนส่งผลเชอรี่สดมายังราชอาณาจักรไทยโดยบรรจุผลเชอรี่สดในบรรจุภัณฑ์ที่ถูกมัดรวมกันวางบนแท่นวาง
อนุญาตให้มีข้อความต่อไปนี้ EXPORT TO
THAILAND ปรากฏอย่างชัดเจนบนแต่ละด้านได้
๑๑.๔
ผลเชอรี่สดที่ส่งไปยังราชอาณาจักรไทยโดยมีการใช้บรรจุภัณฑ์ที่ทำจากไม้ต้องเป็นไปตามข้อกำหนดในมาตรฐานระหว่างประเทศว่าด้วยมาตรการสุขอนามัยพืช
ฉบับที่ ๑๕ เรื่อง กฎข้อบังคับว่าด้วยวัสดุบรรจุภัณฑ์ไม้ในทางการค้าระหว่างประเทศ
(International Standards for Phytosanitary Measures No. 15 : Regulation of wood packaging material in international trade)

ข้อ ๑๒  การตรวจส่งออก
๑๒.๑ ต้องสุ่มตรวจผลเชอรี่สดก่อนส่งออกตามกระบวนการที่เหมาะสมอย่างเป็นทางการและต้องปราศจากศัตรูพืชกักกันตามที่ระบุไว้ในเอกสารแนบท้ายประกาศนี้
๑๒.๒
ในกรณีตรวจพบศัตรูพืชกักกันตามที่ระบุไว้ในเอกสารแนบท้ายประกาศนี้ ผลเชอรี่สดทั้งหมดจะส่งออกไปยังราชอาณาจักรไทยได้ต่อเมื่อได้ดำเนินการกำจัดศัตรูพืชหรือขจัดศัตรูพืชเหล่านั้นให้หมดสิ้นแล้ว

ข้อ ๑๓  การรับรองสุขอนามัยพืช
๑๓.๑ ต้องมีใบรับรองสุขอนามัยพืชซึ่งออกให้โดย CFIA กำกับมาด้วย
โดยต้นฉบับใบรับรองสุขอนามัยพืชต้องแนบมาพร้อมกับสินค้าทุกครั้งที่ส่งไปยังราชอาณาจักรไทย
๑๓.๒ ใบรับรองสุขอนามัยพืชต้องระบุข้อความเพิ่มเติม ดังต่อไปนี้ The consignment of cherry fruit was produced and prepared in accordance with conditions for import of cherry fruit from Canada to Thailand
๑๓.๓ ต้องระบุชื่อสามัญและชื่อวิทยาศาสตร์ของผลเชอรี่สด
หมายเลขตู้ขนส่งสินค้า และหมายเลขผนึกปิดตู้ขนส่งสินค้า (สำหรับการขนส่งทางน้ำ)
ในใบรับรองสุขอนามัยพืช

ข้อ ๑๔  การตรวจนำเข้า
๑๔.๑ เมื่อผลเชอรี่สดมาถึงด่านนำเข้าในราชอาณาจักรไทย
การตรวจนำเข้าผลเชอรี่สดจะดำเนินการหลังจากได้ตรวจสอบยืนยันความถูกต้องของเอกสารทั้งหมดที่แนบมาพร้อมกับสินค้า
๑๔.๒
พนักงานเจ้าหน้าที่จะสุ่มตัวอย่างผลเชอรี่สดและตรวจสอบเพื่อยื่นยันว่ามีศัตรูพืชหรือไม่
ถ้าตรวจพบศัตรูพืชมีชีวิตจะส่งตัวอย่างศัตรูพืชไปยังห้องปฏิบัติการเพื่อจำแนกชนิดและต้องกักผลเชอรี่สดไว้จนกว่าจะทราบผลจากห้องปฏิบัติการ
๑๔.๓ ถ้ามีผลเชอรี่สดนำเข้าจำนวนน้อยกว่า ๑,๐๐๐ ผล ต้องสุ่มตรวจผลเชอรี่สดจำนวน ๔๕๐ ผล หรือสุ่มตรวจผลเชอรี่สดทั้งหมด
ถ้ามีผลเชอรี่สดจำนวนเท่ากับหรือมากกว่า ๑,๐๐๐ ผล
ต้องสุ่มตรวจผลเชอรี่สดจำนวน ๖๐๐ ผล
๑๔.๔
ในกรณีตรวจพบศัตรูพืชกักกันของราชอาณาจักรไทยตามที่ระบุไว้ในเอกสารแนบท้ายประกาศนี้
ระหว่างการสุ่มตรวจผลเชอรี่สดต้องดำเนินการตามมาตรการ ดังต่อไปนี้ ผลเชอรี่สดทั้งหมดจะถูกส่งกลับ
ทำลาย หรือกำจัดศัตรูพืชเหล่านั้นด้วยวิธีที่เหมาะสม (ถ้ามีวิธีการกำจัด) โดยผู้นำเข้าต้องเป็นผู้รับผิดชอบค่าใช้จ่ายทั้งหมด
๑๔.๕ ถ้าตรวจพบสิ่งมีชีวิตชนิดอื่นที่ไม่มีรายชื่อปรากฏในเอกสารแนบท้ายประกาศนี้
ที่มีศักยภาพเป็นศัตรูพืชกักกันของราชอาณาจักรไทย ต้องส่งกลับ ทำลาย
หรือกำจัดศัตรูพืชบนผลเชอรี่สดด้วยวิธีการที่เหมาะสม (ถ้ามีวิธีการกำจัด)
โดยผู้นำเข้าต้องเป็นผู้รับผิดชอบค่าใช้จ่าย
กรมวิชาการเกษตรมีสิทธิระงับการนำเข้าผลเชอรี่สดจากช่องทางการนำเข้านั้นเป็นการชั่วคราวจนกว่าการประเมินความเสี่ยงศัตรูพืชที่ตรวจพบนั้นได้ดำเนินการแล้วเสร็จ

ข้อ ๑๕  การประเมินกระบวนการส่งออก
๑๕.๑ การส่งออกผลเชอรี่สดจากแหล่งปลูกที่ระบุไว้ในข้อ ๘
ในแคนาดาไปยังราชอาณาจักรไทย จะเริ่มดำเนินการได้หลังจากที่กรมวิชาการเกษตรได้ทำการประเมินกระบวนการตรวจรับรองส่งออกแล้วเท่านั้น
โดยแคนาดาต้องเป็นผู้รับผิดชอบค่าใช้จ่ายทั้งหมด
๑๕.๒ ในกรณีที่มีการระงับการนำเข้า
หากกรมวิชาการเกษตรพิจารณาแล้วเห็นว่ามีความจำเป็น อาจส่งเจ้าหน้าที่เดินทางไปประเมินกระบวนการตรวจรับรองส่งออกในแคนาดาก่อนจะตัดสินใจอนุญาตให้นำเข้าผลเชอรี่สดได้อีกต่อไป
โดยแคนาดาต้องเป็นผู้รับผิดชอบค่าใช้จ่ายทั้งหมด

ประกาศ
ณ วันที่ ๑๘ พฤษภาคม พ.ศ. ๒๕๕๕
จิรากร
 โกศัยเสวี
อธิบดีกรมวิชาการเกษตร

[เอกสารแนบท้าย]

๑. รายชื่อศัตรูพืชกักกันของผลเชอรี่สดจากแคนาดา
แนบท้ายประกาศกรมวิชาการเกษตร เรื่อง เงื่อนไขการนำเข้าผลเชอรี่สดจากแคนาดา พ.ศ.
๒๕๕๕

(ดูข้อมูลจากภาพกฎหมาย)

ปริยานุช/ผู้จัดทำ
๒๑ มิถุนายน
๒๕๕๕

ชาญ/ผู้ตรวจ
๒๙ มิถุนายน
๒๕๕๕

พิมลกร/ปรับปรุง
๔ ตุลาคม ๒๕๕๖

พลัฐวัษ/ตรวจ
๔ ตุลาคม ๒๕๕๖

[๑] ราชกิจจานุเบกษา
เล่ม ๑๒๙/ตอนพิเศษ ๙๕ ง/หน้า ๑๔/๑๘ มิถุนายน ๒๕๕๕